Paul O’Sullivan-assistent ‘verdwyn’Sarah-Jane Trent (links). Foto: Facebook Willie Spies, AfriForum se regsverteenwoordiger, het Saterdag gesê die polisie het Sarah-Jane Trent (32), ’n toegelate prokureur en werknemer van die forensiese speurder Paul O’Sullivan, Vrydag in Johannesburg in hegtenis geneem. Besonderhede oor die redes vir haar inhegtenisneming is nog onduidelik. Volgens Spies kon Trent vir drie uur nie opgespoor word nie en is daar laat Vrydagaand eers verneem dat sy glo by die Kameeldrift-polisiestasie, noordoos van Pretoria, aangehou word. “My kollega Louis Taljaard werk sedertdien onverpoos om borgtog gereël te kry, aangesien die polisie dié taak bemoeilik. Verder kon nog geen inhegtenisnemingslasbrief aan hom gewys word nie,” het Spies Saterdagmiddag gesê. Spies sê voorts dat die polisie Trent se inhegtenisneming aan die media ontken. “Intussen word sy steeds by die Kameeldrift-polisiestasie aangehou. As sy nie in hegtenis geneem is nie, is sy ontvoer. Dis óf die een óf die ander.” Ao. Johan van Dyk, plaaslike polisiewoordvoerder vir die Kameeldrift-polisiestasie, het medianavrae na die provinsiale polisiekantoor verwys. Brig. Sally de Beer, nasionale polisiewoordvoerder, het by navraag aan Maroela Media gesê sy is nie seker na wie Spies verwys waar daar gesê word die polisie ontken die inhegtenisneming nie. “Die polisie sal net die identiteit van ŉ persoon wat in hegtenis geneem is, bekend maak as die persoon sy of haar eerste verskyning in die hof gemaak het. Dit is standaardpraktyk.” AfriForum het in Oktober verlede jaar sy teenkorrupsie-eenheid, in samewerking met O’Sullivan, in Centurion bekend gestel om korrupsie te beveg. Die stigting van dié eenheid was die eerste stap in AfriForum se stryd teen korrupsie. Die tweede stap was ŉ privaat vervolgingseenheid wat aan die einde van Januarie op die been gebring is waar adv. Gerrie Nel, voormalige aanklaer vir die Nasionale Vervolgingsgesag (NVG), aan stuur van sake staan. Daar word bespiegel dat Trent glo aangekla is vir haar betrokkenheid by die onafhanklike polisie-ondersoekdirektoraat (Opod) se ondersoek na die waarnemende polisiekommissaris, lt.genl. Khomotso Phahlane. Phahlane word deur Opod ondersoek rakende bewerings van korrupsie en dwarsboming van die gereg rakende die bou van sy persoonlike huis in die luukse Sable Hills-landgoed. Opod ondersoek glo hoe Phahlane, wat sy lewe lank nog ŉ polisiebeampte is, dit kan bekostig om die huis, wat glo ongeveer R8 miljoen werd is, te bou. Phahlane ontken egter dat hy by enige misdrywe betrokke is. Hy het Maandag hofstukke aan Opod, O’Sullivan, Trent, en landdros JR Tsatsi beteken en wil daardeur ’n interdik teen O’Sullivan verkry wat hom verhoed om by Opod se ondersoeke teen hom betrokke te wees. O’Sullivan het Vrydag aan News24 gesê die Valke het ’n klopjag op sy huis in Johannesburg uitgevoer. Brig. Hangwani Mulaudzi, nasionale woordvoerder van die Valke, het dit egter ontken.